Fil-ġurnata ta' għeluq snin l-Arċisqof Emeritu, Monsinjur Pawlu Cremona, it-Tnejn 25 ta' Jannar, l-iskola ta' Mater Boni Consilii St. Joseph Paola ppreparat sorpriża għal din l-okkażjoni. F'isem il-kommunità tal-iskola, il-klassi tar-raba' sena mmexxija mill-għalliema Mary Grace Grech, Sara Debono u Christine Cutajar, organizzat telefonata virtwali ma' Mons. Cremona. L-istudenti kantaw kanzunetti biex jawguraw lill-Arċisqof Emeritu u anke qraw poeżija għall-okkażjoni miktuba minn Ms Mary Grace Grech, l-għalliema tal-Mużika. Is-surmast tal-iskola, Dr. Kenneth Vella rringrazzja lil Mons. Cremona tas-sapport lejn l-iskola u għall-ħidna tiegħu lejn is-soċjeta' Maltija. Dawk preżenti awguralu wkoll f'għeluq sninu. Aqra: L-Arċisqof Emeritu Pawlu Cremona jagħlaq 75 sena! Lejn l-aħħar tal-kollegament, Mons. Cremona rringrazzja lill-iskola tas-sorpriża sabiħa li tawh u bierek lit-tfal. Grazzi tmur ukoll lejn id-diriġenti tad-Dar tal-Kleru li għamlu din is-sorpriża possibli. Dan it-tagħrif twassal mill-iskola Mater Boni Consilii, Raħal Ġdid.